
                                            R E F E R A T  D E  A P R O B A R E
privind reglementarea circulației în municipiul Brad, județul Hunedoara
 prin realizarea a două treceri de pietoni și montarea
 unor indicatoare rutiere 

Siguranţa circulaţiei rutiere pe drumurile publice presupune responsabilităţi majore, atât din partea Poliţiei Rutiere, cât şi din partea administratorului drumului public, aşa cum rezultă din prevederile Secţiunilor a III-a şi a IV-a şi ale art. 59 din O.G. nr. 43/1997 privind regimul drumurilor, republicată, precum şi ale art. 5 din Codul Rutier.
Dezvoltarea urbanistică a municipiului Brad are implicații majore în domeniul sistematizării rutiere, ceea ce impune identificarea unor soluții care să conducă la fluidizarea traficului, creșterea siguranței rutiere, dar și satisfacerea nevoilor cetățenilor din municipiu raportate la implicarea administrației publice locale în rezolvarea problemelor comunității.
În urma construirii magazinului Pepco în municipiul Brad, pe strada Vânătorilor, nr. 34, județul Hunedoara s-a creat un flux mărit de pietoni și de conducători auto. 
Accesul pietonilor din  strada Libertății se face prin spațiul dintre blocurile CX25 și CX26, iar traversarea spre centrul comercial, în momentul de față, se realizează necorespunzător, punând astfel în pericol atât siguranța pietonilor, cât și a conducătorilor auto. Lățimea acestui sector de drum este de 6 m, iar circulația se desfășoară pe 2 benzi de circulație.
Din acest motiv consider că este necesară reglementarea circulației în zonă, respectiv pe strada Vînătorilor,  prin realizarea unei treceri de pietoni.
Ulterior înființării acestei treceri de pietoni se impune și montarea a două indicatoare rutiere „TRECERE DE PIETONI”, câte unul pe fiecare sens de circulație.
          O altă zonă deficitară pentru pietoni este în vecinătatea Spitalului Municipal Brad. Aici traversarea străzii de către pietoni se face greoi deoarece nu există marcaje pietonale corespunzătoare. În momentul actual, pietonii traversează haotic, fiind expuși astfel riscului de accidentare.
	 În acest scop consider că este necesară realizarea unei treceri de pietoni pe strada Spitalului, intersecție cu strada 1 Mai.
Ulterior înființării acestei treceri de pietoni se impune și montarea a două indicatoare rutiere „TRECERE DE PIETONI”, câte unul pe fiecare sens de circulație (pe strada Spitalului).
În contextul celor de mai sus am inițiat prezentul proiect de hotărâre prin care am propus reglementarea circulației în municipiul Brad, județul Hunedoara prin realizarea a două treceri de pietoni și montarea unor indicatoare rutiere și-l supun spre dezbatere plenului Consiliului Local al Municipiului Brad în forma prezentată.
Precizez că la realizarea acestei investiții se va asigura condiția tehnică în conformitate cu normativele privind ,,Siguranța circulației autovehiculelor și a pietonilor” care presupune asigurarea protecției utilizatorilor împotriva riscului de accidentare.
Mai mult, prin realizarea acestei investiții se îndeplinesc obiectivele generale orientate spre creșterea calității vieții în municipiul Brad și satisfacerea cererii de mobilitate a persoanelor prin reducerea congestiei traficului, creșterea măsurilor de siguranță pentru conducătorii auto, pietoni și bicicliști și îmbunătățirea aspectului urbanistic și a mediului ambiental.
În conformitate cu prevederile O.G. nr. 43/1997 privind obligaţiile administratorului de drumuri publice, republicată, precum şi ale art. 128 alin. 2 din  O.U.G. nr. 195/2002  privind circulaţia pe drumurile publice, cu modificările şi completările ulterioare,  proiectul de reglementare a circulației în municipiul Brad, județul Hunedoara, împreună cu Planul de Situaţie la scara 1 : 500, vor completa documentaţia ce se va înainta  Inspectoratului de Poliţie Judeţean Hunedoara – Serviciul Rutier în vederea obţinerii Avizului. 
În susţinerea propunerii mele invoc prevederile Secţiunilor  a III - a şi a IV – a și ale art. 59 alin. 1 din O.G. nr. 43/1997 privind regimul drumurilor, republicată, ale art. 5 alin. 1, art. 30 alin. 1, alin. 4, art. 33 alin. 1, art. 53 și art. 128 alin. 1 lit. b, lit. c și alin. 2 din O.U.G. nr. 195/2006 privind circulaţia pe drumurile publice, republicată, precum și ale art. 5 din Codul  Rutier, actualizat, cu modificările și completările ulterioare. 

